Implantació d'ensenyaments de formació professional
Modificació de la Llei orgànica 6/2001, de 21 de desembre, d'universitats
Finançament de les beques i ajudes a l'estudi
Modificacions relatives a l'impost sobre societats
Es modifica la Llei orgànica 6/2001, de 21 de desembre, d'universitats, en els termes que s'exposen a continuació:
U. S'afegeix un nou paràgraf 2 a l'article 7 de la Llei orgànica 6/2001, de 21 de desembre, d'universitats.
«El Govern, amb l'informe previ de la Conferència General de Política Universitària i del Consell d'Universitats, ha de determinar amb caràcter general els requisits bàsics per a la creació i, si s'escau, el manteniment d'aquests centres i estructures.»
Es modifica l'apartat 2 de l'article 8 de la Llei orgànica 6/2001, de 21 de desembre, d'universitats, que queda redactat en els termes següents:
La creació, la modificació i la supressió dels centres esmentats, així com la implantació i la supressió dels ensenyaments conduents a l'obtenció de títols universitaris de caràcter oficial i validesa en tot el territori nacional, de conformitat amb el que disposen els articles 7 i 35, les acorda la comunitat autònoma, o bé per iniciativa pròpia, amb l'acord del consell de govern de la universitat, o bé per iniciativa de la universitat, mitjançant proposta del consell de govern, en els dos casos amb l'informe previ favorable del consell social.»
Es modifica l'article 30 bis de la Llei orgànica 6/2001, de 21 de desembre, d'universitats, que queda redactat en els termes següents:
«Les universitats, per al millor compliment de les seves funcions al servei de la societat, poden cooperar entre elles, amb organismes públics de recerca, amb empreses i amb altres agents del Sistema Espanyol de Ciència, Tecnologia i Innovació o que pertanyin a altres països, mitjançant la creació d'aliances estratègiques que permetin desenvolupar conjuntament ensenyaments conduents a l'obtenció de títols universitaris de caràcter oficial i validesa en tot el territori nacional o programes i projectes d'excel·lència internacional.»
Es fa una nova redacció de l'article 68 de la Llei orgànica 6/2001, de 21 de desembre, d'universitats, que queda redactat en els termes següents:
El professorat de les universitats públiques ha d'exercir les seves funcions preferentment en règim de dedicació a temps complet, o bé a temps parcial.
La dedicació ha de ser compatible, en tot cas, amb la realització de treballs científics, tècnics o artístics a què es refereix l'article 83.
La dedicació a temps complet del professorat universitari és requisit necessari per ocupar òrgans unipersonals de govern, que en cap cas es poden exercir simultàniament.
Amb caràcter general, el personal docent i investigador funcionari de les universitats en règim de dedicació a temps complet ha de dedicar a l'activitat docent la part de la jornada necessària per impartir en cada curs un total de 24 crèdits ECTS.
No obstant això, la dedicació a l'activitat docent d'aquest personal pot variar en funció de l'activitat investigadora reconeguda de conformitat amb el Reial decret 1086/1989, de 28 d'agost, sobre retribucions del professorat universitari, i que hagi donat lloc a la percepció del complement de productivitat que preveu l'article 2.4 del mateix Reial decret, i atenent les regles següents:
a ) Ha de dedicar a la funció docent la part de la jornada necessària per impartir en cada curs un total de 16 crèdits ECTS qui es trobi en alguna de les situacions següents:
– Professors titulars d'universitat, professors titulars d'escoles universitàries o catedràtics d'escola universitària amb tres o més avaluacions positives consecutives, havent superat la més recent en els últims sis anys.
– Catedràtics d'universitat amb quatre o més avaluacions positives consecutives, havent superat la més recent en els últims sis anys.
b ) Ha de dedicar a la funció docent la part de la jornada necessària per impartir en cada curs un total de 32 crèdits ECTS qui es trobi en alguna de les situacions següents:
– Que no hagi sotmès a avaluació el primer període de sis anys d'activitat investigadora o que hagi obtingut una avaluació negativa d'aquest període.
– Que hagin transcorregut més de sis anys des de l'última avaluació positiva.
El Govern, amb l'informe previ de les comunitats autònomes i del Consell d'Universitats, ha de regular les bases del règim general de dedicació del personal docent i investigador funcionari.»
Es modifica l'article 81 de la Llei orgànica 6/2001, de 21 de desembre, d'universitats, en els termes que consten a continuació:
Es modifica l'apartat 2 de l'article 81, que queda redactat en els termes següents:
El pressupost ha de ser públic, únic i equilibrat, i ha de comprendre la totalitat dels ingressos i despeses.
Per garantir un millor compliment de la Llei orgànica d'estabilitat pressupostària i sostenibilitat financera, les universitats han de complir les obligacions següents:
a ) Han d'aprovar un límit màxim de despesa de caràcter anual que no es pot excedir.
b ) Els pressupostos i les seves liquidacions han de fer una referència expressa al compliment de l'equilibri i la sostenibilitat financers.»
Es modifica el paràgraf primer de l'apartat b de l'article 81.3, que queda redactat en els termes següents:
« b ) Els ingressos pels preus públics per serveis acadèmics i altres drets que s'estableixin legalment.
En el cas d'estudis conduents a l'obtenció de títols de caràcter oficial i validesa en tot el territori nacional, els preus públics i drets els fixa la comunitat autònoma, dins els límits que estableixi la Conferència General de Política Universitària, que han d'estar relacionats amb els costos de prestació del servei, en els termes següents:
Ensenyaments de grau: els preus públics han de cobrir entre el 15 per 100 i el 25 per 100 dels costos en primera matrícula; entre el 30 per 100 i el 40 per 100 dels costos en segona matrícula; entre el 65 per 100 i el 75 per 100 dels costos en la tercera matrícula; i entre el 90 per 100 i el 100 per 100 dels costos a partir de la quarta matrícula.
Ensenyaments de màster que habilitin per a l'exercici d'activitats professionals regulades a Espanya: els preus públics han de cobrir entre el 15 per 100 i el 25 per 100 dels costos en primera matrícula; entre el 30 per 100 i el 40 per 100 dels costos en segona matrícula; entre el 65 per 100 i el 75 per 100 dels costos en la tercera matrícula; i entre el 90 per 100 i el 100 per 100 dels costos a partir de la quarta matrícula.
Ensenyaments de màster no compresos en el número anterior: els preus públics han de cobrir entre el 40 per 100 i el 50 per 100 dels costos en primera matrícula; i entre el 65 per 100 i el 75 per 100 dels costos a partir de la segona matrícula.
Els preus públics poden cobrir fins al 100 per 100 dels costos dels ensenyaments universitaris de grau i màster quan es tracti d'estudiants estrangers més grans de divuit anys que no tinguin la condició de residents, exclosos els nacionals d'estats membres de la Unió Europea i aquells als quals sigui aplicable el règim comunitari, sense perjudici del principi de reciprocitat.
El Govern, a proposta del Ministeri d'Educació, Cultura i Esport i amb l'informe previ de la Conferència General de Política Universitària i del Consell d'Universitats, pot adoptar les mesures necessàries per al desplegament i l'aplicació d'aquest sistema, i també modificar excepcionalment les forquilles establertes atenent la singularitat de determinades titulacions, el seu grau d'experimentalitat i el percentatge del cost cobert pels preus públics dels últims cursos acadèmics.»
Es modifica el paràgraf segon de l'apartat 4 de l'article 81, que queda redactat en els termes següents:
«A l'estat de despeses corrents s'ha d'adjuntar la relació de llocs de treball del personal de totes les categories de la universitat especificant la totalitat dels costos d'aquesta i incloent-hi un annex en què figurin els llocs de nou ingrés que es proposen.
Els costos del personal docent i investigador, així com d'administració i serveis, els ha d'autoritzar la comunitat autònoma, en el marc de la normativa bàsica sobre oferta d'ocupació pública.
Així mateix, el nomenament de personal funcionari interí i la contractació de personal laboral temporal per les universitats ha de respectar la normativa bàsica estatal en la matèria.»
Es modifica l'apartat 5 de l'article 81, que queda redactat en els termes següents:
Les universitats estan obligades a retre comptes de la seva activitat davant l'òrgan de fiscalització de comptes de la comunitat autònoma, sense perjudici de les competències del Tribunal de Comptes.
El pressupost de cada exercici s'ha de liquidar quant a la recaptació de drets i el pagament d'obligacions el 31 de desembre de l'any natural corresponent, i queden a càrrec de la tresoreria universitària tots els ingressos i pagaments pendents, segons les respectives contraccions.
Les universitats han de confeccionar la liquidació del seu pressupost abans del primer dia de març de l'exercici següent.
En cas de liquidació del pressupost amb romanent de tresoreria negatiu, el consell social, en la primera sessió que celebri, ha de reduir despeses del nou pressupost per una quantia igual al dèficit produït.
Aquesta reducció només es pot revocar per acord de l'òrgan esmentat, a proposta del rector, amb l'informe previ de l'interventor i l'autorització de l'òrgan corresponent de la comunitat autònoma, quan la disponibilitat pressupostària i la situació de tresoreria ho permetin.
Les transferències, amb càrrec als pressupostos de la comunitat autònoma, a favor, directament o indirectament, de les universitats requereixen l'aprovació i la posada en marxa de la reducció de despeses.
Les universitats han de trametre còpia de la liquidació dels seus pressupostos i la resta de documents que constitueixin els seus comptes anuals a la comunitat autònoma en el termini establert per les normes aplicables de la comunitat autònoma.
La manca de tramesa de la liquidació del pressupost, o la manca d'adopció de mesures en cas de liquidació amb romanent negatiu, faculta la comunitat autònoma per adoptar, en l'àmbit de les seves competències, les mesures necessàries per garantir l'estabilitat pressupostària de la universitat.»